Twee vas wat bou van polisiestasie wou kniehalter | Maroela Media
Luvuyo Chippa Baadjies (39) en Simphiwe Bans Waka (45) word daarvan beskuldig dat hulle die geld geëis het van 'n ontwikkelaar wat 'n satellietpolisiestasie in Chatty, Bethelsdorp buite Port Elizabeth, wou bou.
"Die ontwikkelaar is glo gedwing om die geld te betaal of die konstruksie van die polisiestasie sou opgeskort word," het brig. Vishnu Naidoo, woordvoerder van die polisie, gesê. "Die verdagtes het aangevoer hulle verteenwoordig 'n sakebelang in die gemeenskap. Dit het later aan die lig gekom dat hulle die geld vir hulleself wou bekom."
Die diensverskaffer is glo ook gedreig om nie vir enigiemand anders van die eis te vertel nie.
"'n Geheime operasie is op 20 Januarie 2020 omstreeks 15:30 uitgevoer. Die twee verdagtes is by die Port Elizabeth-lughawe in hegtenis geneem waar hulle die ontwikkelaar ontmoet het om die geld te ontvang."
Die twee verdagtes staan tereg op aanklag van uitbuiting, korrupsie en bedrog. Hulle het Dinsdag in die streekhof in Port Elizabeth verskyn en bly in aanhouding tot hul volgende hofverskyning op 28 Januarie.
"Die ondersoek in die saak duur voort asook die mans se moontlike betrokkenheid in ander sake," het Naidoo bygevoeg.
Genl. Khehla John Sitole, nasionale polisiekommissaris, het die inhegtenisnemings verwelkom. "Ons kan beslis nie toelaat dat misdadigers die groei en ontwikkeling van die land kniehalter nie. Indien daar nie beslissend opgetree word in só geval nie, kan dit 'n negatiewe impak het op die ekonomiese strategie van die land."
Verdere inhegtenisnemings word nie uitgesluit nie.
Enigiemand met soortgelyke probleme word versoek om Crime Stop te kontak by 08600 10111 of deur die MySAPS-app.